Klubrondomtalie: Maties voer die botoon in WPDie Maties, wat reeds vroeër hul verpligtinge in die Westelike Provinsie se Superliga A afgehandel het, kan nie meer ingehaal word nie. Die onstuitbare Stellenbosse studente het hul 14 wedstryde gemiddeld met 55-10 gewen. Unie-Milnerton het Saterdag met ʼn sege van 63-24 teen die agteros, Belhar, vir Hamiltons uit die vierde plek op die punteleer van die liga geboender. Valsbaai, die Goue Beker-kampioen, het Villager met 50-32 verslaan, en is tans tweede, met Durbanville-Bellville derde. Laasgenoemde het Hammies in ʼn taai stryd met 12-7 baasgeraak. Die rondomtalie word aanstaande week afgehandel, waarna die uitspeelwedstryde en die eindstryd op 6 Oktober wag. Superliga B Helderberg (eerste), Franschhoek (tweede) en Paarl (derde) het hul onderskeie posisies in die Superliga B behou. Helderberg het Kraaifontein Saterdag met 25-15 verslaan; Franschhoek het Rangers met 62-22 oorskadu; en Paarl het Vineyards met 18-10 geklop. Superliga C Sake staan ook onveranderd wat die drie pasaangeërs in die Superliga C betref. Die voorloper, Macassar, het Sir Lowrians oortuigend met 31-12 geklop; Goodwood (tweede) moes spook om Blue Jets met 27-26 te troef; en Kylemore (derde) het Blue Jets maklik met 20-0 ondergesit. Promosieliga Masiphumelele het uit die staanspoor die voortou in die Promosieliga geneem, ná ʼn ruim oorwinning van 40-20 oor Van der Stel-Evergreens. Blue Stars United (met 33-24 teen Raithby Universals) en Morning Star (met 15-14 teen Silvertree) het ook hul eerste wedstryde gewen. Retreat en Polisie het die louere met 32-32 gedeel. Paarlse Topvyf In die enigste wedstryd Saterdag in die Paarlse Topvyf-reeks het Albions vir Young Gardens met 53-24 opgedons. Paarlse Onderste Ses Tussen die Onderste Ses het Violets die leiding geneem deur Pêrel United met 28-12 te klop. Simondium het Paarl Rangers met 27-22 reggesien; en Faure was met 28-16 teen La Motte baas. Met nog twee wedstryde oor, het die Bolandse kampioen, Roses United (Wellington), seker gemaak dat hy die WitSentraalstreek wen, en vir die kwarteindronde in aanmerking kom. Hy het Hamlet Saterdag met 36-22 geklop.